Shalom!
Vaatate saadet "Avastades Piiblit - Baruch Korman",
mille tuum on seotud mõttega "Sa pead armastama Iisraeli!"
Olge meiega järgnev pooltund,
kus dr. Baruch, tõlgendab oma õpetustes Piiblit.
Dr. Baruch on vanemõppejõud Iisraeli Zera Avrahami Instituudis.
Kuigi kõik sealsed kursused on heebreakeelsed,
õpetab dr. Baruch siinses saates inglise keeles.
Saamaks rohkem me töö kohta teada,
külastage me kodulehekülge: www.loveisrael.org
Nüüd aga dr. Baruch ja tänane piiblitund.
Kui Jumal liigub te elus, toob see ka kaasa muutuse.
Ühe õiglase muutuse
ja te elu peegeldab üha enam Jumala tahet.
Lõplik muutus aga, mille Jumal oma loodu seas sisse viib,
peitub Tema Kuningriigi esiletulekus.
Oleme juba näinud, et Jumalariik tuleb esile etappidena.
Kahest peamisest etapist rääkisime eelmises saates.
Esimene etapp on tuhandeaastane rahuriik,
kus Jeesus, Messias - Jumala Tall ja Juuda lõvi,
valitseb 1000 aastat pühas linnas Jeruusalemmas.
Peale selle 1000 aasta möödumist tuleb teistlaadi kohtumõistmine
ja peale seda Jumalariigi lõplik etapp, mida tuntakse uue Jeruusalemmana.
See on ka see,
millele järgmistes saadetes keskendume.
Nüüd aga palun teil avada Ilmutuse raamatu 21. peatüki.
See peatükk algab väga olulise infoga
ja see, mida siin näeme, ei tohiks meid üllatada,
sest Jeesus ise ütles meile, et selline muutus on tulemas.
Nii et vaatame koos Ilmutuse 21:1.
Johannes ütleb siin: "Ma nägin uut taevast ja uut maad;
sest esimene taevas ja esimene maa olid kadunud"
Siin on väga olulised viited uuele taevale ja maale,
aga enne, kui neist räägime,
tahan jagada millestki, mis juhtus eile.
Vestlesin ühe inimeste grupiga ja teema alla tõusis taevas.
Üks inimene sealt ütles:
"See on see, kus veedame oma igaviku."
Kuid see pole tõsi.
Sest see piiblisalm räägib siin uuest taevast ja uuest maast
ja sellest, et vana taevas ning vana maa kaovad.
Kuid vaadake siin veel ühele viitele.
Jeesus õpetas Matteuse 5. peatükis ja rääkis Toorast.
Üks asi, mida teame näiteks Jesaja 2. peatüki põhjal,
kus Jesaja räägib lõpuaegadest,
öeldes: "...sest Siionist lähtub (Jumala) Seadus
ja Jeruusalemmast Issanda sõna!”
Üks asi, mida tänaseks teame, on see,
et kui Jeesus valitseb 1000 aastat pühast Jeruusalemma linnast,
siis seal kehtib ka oma põhiseadus.
Mis on Jumalariigi põhiseadus?
Toora ehk Jumala Seadus.
Jeesus valitseb karjasena raudsauaga ja Ta valitseb vastavalt Toorale.
Ta ütleb meile Matteuse 5:17:
"Ärge arvake, et ma olen tulnud Seadust või Prohveteid tühistama.
Tõesti, ma ütlen teile, ükski täpp ja ükski kriips ei kao Seadusest...
kuni kõik, mis sündima peab, on sündinud."
Ta ütleb ka, et enne, kui ei sünni uut taevast ja uut maad,
ei ole Toorale ehk Jumala seadusele muud asendust.
Seega ajal, mille keskel elame,
on Jumala seadused enam kui ajakohased.
Uue Jeruusalemmaga kaasneb aga muutus,
sest Jeesus ütles, et siis saab olema uus taevas ja uus maa
ja siis ei saa olema enam Toorat.
Vaatame Ilmutuse 21:1 lõppu, kus viidatakse veel millelegi.
"...ning merd ei olnud enam."
Et siis merd ei ole enam.
Millele see viitab?
Oleme õppinud mere kohta paari asja.
Mäletate ehk, et Ilmutuse 12. peatükis
rõhutatakse mitmeid kordi mere teemat.
Nii oleme õppinud mere kohta kahte asja.
Nii näiteks nägime Ilmutuse 13. ptk.'s,
kuidas meri sümboliseerib ebastabiilsust.
Kuna meri on pidevas liikumises, puudub seal ka stabiilsus.
Nii et meri on võrdeline kõigega, mis on ebastabiilne.
Uues Jeruusalemmas aga pole mingit ebastabiilsust.
Seal on kõik igati paigas ja Jumala täiusliku tahte kohane.
Teine asi, mida mere kohta juutide vaatenurgast teame,
on see, et meri viitab hirmule -
kõigele, mis on tundmatu ja inimese jaoks hirmutav.
Kui aga pole enam merd,
pole ei ebastabiilsust ega põhjust tunda hirmu.
Kuidas nii?
Sest Jumalariik on tulnud kõiges oma täiuses.
Kuid vaatame edasi Ilmutuse 21:2, kus Johannes ütleb:
"Ja ma nägin püha linna, uut Jeruusalemma"
Enne, kui edasi läheme, peab rõhutama,
et Jumalariiki oma lõplikul ja täiuslikul kujul
nimetatakse uueks Jeruusalemmaks.
Me peaks kasutama Piibli sõnavara.
Viibisin hiljaaegu Minneapolises, kus intervjueeriti ühte juhti.
Rääkides Jumalariigist, kasutas ta väljendit "Uus Palestiina".
Me ei näe kusagil Piiblis, et Iisraeli nimetataks Palestiinaks.
Seetõttu ka, kui me usume Iisraeli Jumalasse
ja Pühakirja täiuslikkusesse ning eksimatusesse,
järgides selle juhiseid,
peame me ka kasutama piibellikku sõnavara.
Oleme rääkinud, et sõna "palestiina"
lähtub samast sõnajuurest nagu "vilistid".
See aga räägib Jumala rahva vaenlastest;
neist, kes olid kuningas Taaveti vastased.
Samas me teame, et Obadja raamatus
räägitakse konfliktist ehk lõplikust sõjast
enne tuhandeaastase rahuriigi rajamist,
mis käib Jaakobi ja Eesavi poegade vahel,
kellest viimased on kaasaja palestiinlased.
Seega, me ei saa kuidagi öelda Iisraeli kohta Palestiina,
kuna Jumal ei tee seda.
Jumal ütleb, et saab olema Uus Jeruusalemm.
"Jeruusalemm" on väga oluline termin,
koosnedes kahest heebreakeelsest sõnast.
"Jeru" tuleb väljendist "lareshet", mis tähendab "pärima midagi".
Jeruusalemma ehk Yerushalayim'i viimane osa
lähtub sõnast "shalom", mis paljude meelest tähendab "rahu",
aga mis tegelikult tähendab "Jumala tahte täitumist"
ja see juba toobki rahu.
Sest rahu saabki vaid kogeda siis, kui Jumala tahe on täitunud.
Seega Jumalariigi viimane etapp on käes siis,
kui me Jumala rahvana saame osa Tema tahte täitumisest
ja see on hea asi.
Teine oluline tõde, mida me näeme Uue Jeruusalemma kohta,
peitub selles esimeses sõnas "uus".
Piibellikus mõistes on oma seos "uue" ja "Jumalariigi" vahel.
Jeesus õpetab meile, et Jumalariigis valitseb uus reaalsus.
Ta ütleb, et kõik on seal uus.
Ehk siis, Johannes ütleb Ilmutuse 21:2:
"Ja ma nägin püha linna, uut Jeruusalemma,
taevast Jumala juurest alla tulevat"
Esimene kirjakoht, mis mulle seda salmi lugedes meenub,
on Jaakobuse 1:17, kus on öeldud,
et iga hea and ja iga täiuslik kink tuleb ülalt, taevast.
See on ka see, mis uus Jeruusalemm on - kink.
Jumal kingib meile oma kuningriigi.
Me pole seda ise välja teeninud ega ostnud,
vaid Jumal ise annab meile selle täiusliku kingi.
Muide sõnade "shalom" ja "täiuslik" vahel on ka oma seos.
Küsite, mismoodi?
Sest "täiuslik" on heebrea keeles "mush'lam"
ja see lähtub samast sõnajuurest nagu "shalom".
See tähendab muuta midagi terveks ja terviklikuks,
täita midagi puudolevat või puudulikku.
Mis aga muudab millegi ebapiisava piisavaks?
Jumala arm.
Ilmutuse 21:2:
"Ja ma nägin püha linna, uut Jeruusalemma,
taevast Jumala juurest alla tulevat,
valmistatud otsekui oma mehele ehitud mõrsja."
Me näeme siin uut Jeruusalemma, mille kohta kasutatakse sõna "pruut".
Miks?
Sest uue Jeruusalemma ja Jumala rahva ehk Pruudi vahel
on oma seos.
Miks ma nii ütlen?
Mäletate, mida Jeesus Johannese evangeeliumis ütles?
Ta ütles, et läheb meile eluaset valmistama.
See tähendab, et seal on oma seos
paiga vahel, mille Jeesus on valmis seadnud -
paiga, mis saab rajatud igaveseks,
ja Tema rahva vahel, kelleks on Jumala rahvas.
See paik on valmistatud meie jaoks ja meie omakorda Jumala jaoks.
Nõnda nagu pruut on seatud valmis peigmehe jaoks.
Vaatame edasi Ilmutuse 21:3, kus Johannes jätkab:
"Ja ma kuulsin valju häält"
Sõltuvalt piiblitõlkest, mida kasutate, on seal öeldud kas "taevast"
või paljude tõlgete puhul "troonilt",
mis on mu meelest palju parem variant.
Vaatame siin ühte asja üle.
Oleme sellest küll juba rääkinud,
aga "troonil" on oma oluline koht Ilmutuse raamatus.
On teatud peatükke, kus sõna "troon" kasutati 12 korda.
See on Ilmutuse raamatus üks võtmesõnu.
Ehk me näeme siin,
kuidas Johannes kuulis troonilt üht häält ütlemas:
Vaata, Jumala telk on inimeste juures
ning tema asub nende juurde elama."
Peatume siin hetkeks.
Piibel ilmutab meile läbi Ilmutuse raamatu
väga palju Jeesust.
Aga seda mitte niivõrd Messiana, Kuningana, Päästjana ega Issandana,
kuigi Ta on ka seda kõike.
Aga Ilmutuse raamatu lemmikviis viidata Jeesusele,
on viidata kui Tallele.
Sageli kui ohvritallele.
Kuidas see tall siia puutub? Oleme sedagi uurinud.
Tall on seotud lunastusega.
Nii näeme ka siin 21. peatüki peamist mõtet.
Me näeme siin lunastuse peamist mõtet
ja seost lunastuse ning lähedase suhte vahel Jumalaga.
Me näeme siin, mida Jumal endast tegelikult kujutab.
Kui küsida mõne hassiidi rabi käest, mis on Jumala suurim igatsus?
Jah, Jumal on terviklik.
Tal pole millestki puudus ja Ta ei vaja midagi.
Kui aga küsida, mida Jumal igatseb,
oleks vastuseks: "Elu all valitsevas maailmas"
ehk teisisõnu meie maailmas.
Millest see räägib?
Jumala igatsusest elada meiega väga lähedases suhtes.
Nii näeme ka siinses kirjakohas,
kuidas Johannes kuulis taevatroonilt valju häält ütlemas:
Vaata, Jumala telk (ehk Jumala asupaik)
on inimeste juures
ning tema asub nende juurde elama"
Kuidas see veel sünnib?
Kuidas saab Jumal, kes on püha,
täiuslik, rikkumatu, mittevalelik ja patuta
elada koos patuste inimestega?
Jesajagi ütles: "Häda mulle, kes ma olen patune
ja elan patuste seas!"
Jumala tulek siia maailma pole üldse hea uudis,
sest see hävitab meid.
Samas on sellele siiski lahendus ja selleks on lunastus.
Nii näeme ka 3. salmi lõpus lunatuse definitsiooni.
Mis see on ja kuidas seda mõista?
Ilmutuse 21:3: "...ning nemad saavad tema rahvaiks
ning Jumal ise on nende juures nende Jumalaks."
See on see, mis on lunastus -
et patune inimene saab elada koos püha Jumalaga?
Kuidas? Läbi lunastuse.
Lunastuse eest on makstud kellegi verega.
Kelle?
Seetõttu viidataksegi siin Jeesusele sageli kui tallele.
Kui ohvriks toodud tallele, kes valas oma vere, et meil võiks olla..
Ja siin on see võti, mida näeme ka Heebrea 9. peatükis.
Jeesus ostis meile igavese lunastuse ja see on hea uudis.
Me näeme Piibli eripaigus lunastuse definitsiooni,
mis tähendab, et meist saab Jumala rahvas
ja Tema saab olema meie Jumal.
Üks ja sama tõde, mida väljendatakse erikohtades Piiblis
Tema saab olema meie Jumal ja meie Tema rahvas.
Vaatame edasi Ilmutuse 21:4, kus me näeme,
miks me peaks olema innustunud, kirglikud ja huvitatud Jumalariigist.
Ilmutuse 21:4: "Tema pühib ära iga pisara nende silmist
ning surma ei ole enam"
Ehk teisisõnu, kui pole enam surma, pole ka kurbust.
Oleme näinud mitmeid kordi seost surma ja patu vahel.
Seega, kui Piibel ütleb, et surma pole enam,
ütleb see teisisõnu, et pattu pole enam.
Kurbust pole enam.
Loeme edasi: "...ega leinamist ega kisendamist,
ning valu ei ole enam"
Ei mingit nuttu ega negatiivset enam.
"...sest endine on möödunud.”
See "endine" viitab praegusele ajale ja maailmale,
mis kõik on olemas tänu esimesele patuteole.
Kuna aga seal pole enam pattu, pole seal ka kõiki neid asju enam.
Ilmutuse 21:5: "Ja troonil istuja ütles: Vaata, ma teen kõik uueks!”
Sõna "uus" peaks nägema kui viidet Jumalariigile.
Seega kui Jumal ütleb, et Ta loob kõik uueks,
tähendab see üht uut reaalsust, aga samas enamatki veel.
Me oma mõistusega
ei suuda isegi haarata seda uut reaalsust,
sest see saab olema nii uus ja nii erinev
võrreldes sellega, mida praeguses maailmas näeme.
Meid ootab ees väga suur muutus.
Püha, õige ja õiglane muutus, mis tuleb esile ja mis ongi Jumalariik.
Ilmutuse 21:5:
Kirjuta, sest need sõnad on ustavad ja tõelised!”
Ja ta ütles mulle: See on sündinud! Mina olen A ja O, algus ja ots."
See viimane väljend jookseb läbi paaril erineval korral.
See on väga tähendusrikas,
kui Jumal ütleb, et Ta on Alfa ja Oomega.
Millele see viitab?
Kreeka tähestiku esimsele ja viimasele tähele.
Ehk siis Jumal samastab end siin kogu oma Sõnaga,
sest iga täht kätkeb endas ilmutust.
Nii ütleb Ta ka,
et Ta peitub kogu loodus ja kõiges, mis on olnud ja on
ja seetõttu on oluline mõista ja tunda Teda.
Jumal ütleb, et Ta on esimene ja viimane,
kõige algus ja lõpp.
Näeme, kuidas Tema kohta on siin öeldud kuute asja:
Alfa ja Oomega, esimene ja viimane, algus ja ots.
Miks kuus asja?
Sest 6 on võrdeline armu mõistega.
Jumala armu- ja heldusega.
Seega, mida Jumal tahab öelda, on,
et Jumala armu läbi saab kõik olla uus.
Las ma öelda seda veelkord.
See on Jumala arm,
tänu millele Tema riik võib saada reaalsuseks.
Tema riik muidugi saabki reaalsuseks.
Ainus asi, mis pole kindel, on see, kas sa saad sellest osa või mitte?
Jumala arm tuleb ainult läbi lunastuse ehk läbi Talle valatud vere,
mis taastab meie suhte Jumalaga,
nii et meie võime olla Tema rahvas ja Tema meie Jumal.
Vaatame Ilmutuse 21:6 keskelt:
"Mina annan janusele ilma tasuta eluvee allikast."
Vesi tähistab midagi, mis on rahuldustpakkuv.
Kui keegi on janune - kohe ikka väga, väga janune,
siis ta igatseb vee järele,
sest see on ainus, mis saab rahuldada janu.
Nii kätkeb Jumalariik endas igavesti rahuldust pakkuvat aspekti.
Näeme siin, et Jumal ise on selle allikas,
pakkudes meile elu tasuta - ilma hinnata.
Miks see oluline on?
Oleme rääkinud mitmeid kordi,
kuidas Ilmutuse raamatus on sageli kasutatud
Vanas Testamendis peituvaid salme, mõtteid, fraase ja lauseid.
Sama on tehtud ka siin, 6. salmi lõpus, kus on öeldud,
et las kõik janused tulla ja ammutada tasuta eluvee allikast.
Millest see räägib?
Jesaja 55. peatükist, mis on üks võrratu piiblikoht.
See räägib, kuidas leida seda, mida vajame
ja seda tasuta, ilma ise pingutamata.
Kuidas nii?
Tänu Talle täiuslikule teole,
kes on lunastanud selle meile meie eest.
Seega kõik, millest siin juttu, kuulub meile tasuta ja igavesti.
See kuulub meile Jumalariigi raames.
Ilmutuse 21:7: "Võitja"
Peame mõtteis minema tagasi Ilmutuse 2. ja 3. peatüki juurde,
mis räägivad pagenduses olevast seitsmest kogudusest.
Miks see oluline on?
Nad olid väljaspool seda, kus Jumal tahtnuks, et nad oleks.
Nii räägib kogu Ilmutuse raamat sellest,
miks ja kuidas jõuda tagasi sinna, kus Jumal tahab, et me oleks.
Kus see on? Tema tahte keskel.
Mida see tähendab? Tema kuningriigis.
Mis on Tema kuningriigi keskne koht? Tema troon.
Näeme seda hästi järgnevates saadetes,
kui käsitleme uue Jeruusalemma teemat.
Jumala troon tähendab Jumala valitsust.
Ehk siis Jumal tahab,
et elaksime koos Temaga Tema valitsuse all.
Pole parimat, pühamat ega õnnistatumat kohta,
kui elada Jumala valitsuse all.
Ilmutuse 21:7: "Võitja"
Miks siin räägitakse võitjast?
Sest Jeesus ütles ka neile 7-kogudusele,
et nad peavad ületama ehk olema võitjad.
Siin räägitakse usklikele.
"Võitja pärib selle kõik ning mina saan temale Jumalaks"
Näeme siin sama asja, millest rääkisime lunastuse puhul,
aga ühe erandiga -
Ta lisab siin pärimisele midagi juurde.
"...ning mina saan temale Jumalaks ja tema saab minule"
Me mõtleks siinkohal "Tema rahvaks",
aga see pole see, mida Ta ütleb.
Ta ütleb: "...ja tema saab minule pojaks."
Piibellikust vaatenurgast on üks "poja" definitsioone "pärija".
Nii pole me ainult Jumala sulased, kuigi seda ka,
aga meil saab Ta riigis olema uus staatus - Tema pojad.
Miks?
Sest me pärime kõik Tema tõotused.
"Võitja pärib selle kõik
ning mina saan temale Jumalaks ja tema saab minule pojaks.
Aga argade ja uskmatute"
Näete siin üht seost?
Mis on uskmatuse tagajärg? Hirm.
Sul puudub kindlustunne ja enesekindlus.
"Aga argade ja uskmatute ja jäledate ja mõrtsukate
ja hoorajate ja nõidade
ja ebajumalateenijate ja kõigi valetajate osa"
ei saa olema Jumalariik.
Mis nende osa siis on?
Nende "osa on tule ja väävliga põlevas järves,
see on teine surm.”
See on see, millest rääkisime Ilmutuse 20. peatüki lõpus,
kus sellised inimesed visatakse igavesti põlevasse tulejärve
ja neil ei saa olema mingit osa Jumala pärandist -
Tema õnnistustest ja headusest.
Veelgi enam - nad ei saa kogema Ta ligiolu oma elus.
Nad hakkavad elama igavikus, kus on füüsiline kannatus tänu tulele,
aga ka emotsionaalne kannatus, mis lähtub Jumala puudumisest.
Meid on loodud elama osaduses Jumalaga.
Seetõttu asetas Ta ka inimesed oma aeda - Eedeni aeda.
Need aga, kes hülgavad Talle tehtu,
kogevad igavikku täis füüsilist ja vaimset piina,
elades lahus Jumalast.
Me tänane aeg on läbi,
aga me jätkame järgmises saates Ilmutuse 21. peatükiga.
Loodetavasti oli teile tänasest saatest kasu
ja te jagate seda teistegagi.
Aadressilt: www.loveisrael.org
leiate palju teisigi Baruch Kormani artikleid ja saateid.
www.loveisrael.org
Soovides toetada TV7 tööd, võite helistada 900 1770 (hind 10)
või teha pangaülekande, leides me andmed www.tv7.ee
Olge õnnistatud Jeesuse nimel ja Shalom Iisraelist!
Tõlge: Anne-Ly Raukas